苏辙
送程建用宣德西归
昔与君同巷，参差对柴荆。
艰难奉老母，弦歌教诸生。
藜藿饱臧获，布褐均弟兄。
贫贱理则穷，礼义日益明。
我亲本知道，家有月旦评。
逡巡户牖间，时闻叹息声。
善恶不可诬，孝弟神所听。
我见此家人，处约能和平。
它年彼君子，岂复地上行。
尔来三十年，遗语空自惊。
松阡映天末，苦泪缘冠缨。
子亲八十五，皤然老人星。
安舆及禄养，平反慰中情。
月俸虽不多，足备甘与轻。
今年复考课，得秩真代耕。
倚门老鹤望，策马飞鸿征。
归来岁云莫，手奉屠苏觥。
我诗不徒作，以遗乡党铭。
〈君昔尝税居，与敝庐东西相望，武昌君见其家事，知非贫贱人也。
此语未尝语人，俯仰三十年矣。
因君西归，作诗言之，不觉流涕。
〉